
A családi mediáció Magyarországon

Dolgozatom témája a családi mediáció Magyarországon. Azért választottam ezt a témát, mert úgy gondolom, hogy hazánkban sokan nem ismerik ezt a módszert, ezért tartom szükségesnek bemutatását, felhívni az emberek figyelmét ezen alternatív vitarendezési mód előnyeire, hasznosságára. Emellett a gyermekek védelme is egy fontos szempont, amelyet a családi mediációs, ezen belül a gyermekvédelmi közvetítői eljárás és a kapcsolatügyeleti mediáció is hivatott szolgálni. E két témát ezért külön- külön fejezetben is górcső alá vettem, rávilágítva a pro - kontra érvekre, jelentőségükre.
Munkámban igyekeztem a szerteágazó szabályozást rendszerezni, elemezni, hiszen elszórtan számos jogszabályban találunk rendelkezéseket. Kutatásom során vizsgáltam a családi mediáció jövőbeni szabályozását az új Polgári Törvénykönyv tükrében, rámutatva ennek előnyeire, kritikáira, levonva a konklúziót, miszerint egy előbbre mutató, a gyermekek érdekeit jobban képviselő koncepció valósulna meg általa.
A témában történő elmélyüléshez segítségemre voltak a szakemberekkel történő beszélgetések, TDK ülések, kerekasztal beszélgetések is, melyek által bepillantást nyerhettem a gyakorlatban előforduló nehézségekre is.
A kutatásom során vizsgált statisztikák tükrében megállapítható, hogy a mediáció a köztudatba még nem épült be, jóllehet az eljárás igénybevétele évről évre növekvő tendenciát mutat. Az esetek többsége pedig sikeres megállapodásokkal zárult, ezért is gondolom úgy, hogy nagyobb szerepet kellene kapnia a mediációnak a médiában is, elősegítve ezzel a módszer megismertetését, hogy minél többen tudjanak élni ezzel a lehetőséggel.
A műben említett de lege ferenda javaslatokkal, az eljárás népszerűsítésével véleményem szerint egy jól működő, hasznos alternatív vitarendezési mód honosodhatna meg hazánkban, melynek segítségével a kompromisszumkészség, empátia is nagyobb szerepet kapna a társadalomban.



